[{"text_idx": "#000001", "text": "Ers pythefnos ac am y dair wythnos nesaf dwi\u2019n bwriadu neilltuo mwy o amser na\u2019r arfer i Blaid Cymru. Rhag ofn fod rhai o\u2019m tiwtoriaid ym Mangor yn darllen hwn ac yn arswydo gan wybod fy mod i fod i weithio ar draethawd ar y syniad o Wladwriaeth Ddwyfol yn y cyfnod Piwritanaidd \u2013 peidiwch a phoeni mae\u2019r gwaith yn mynd rhagddo o hyd. Hefyd mewn amddiffyniad o roi peth amser i\u2019r Blaid dros yr wythnosau nesaf rhagor na darllen llawn amser gwerth fyddai i mi nodi i R. Tudur Jones (testun fy ymchwil gyda llaw i chi nad sy\u2019n gwybod) roi peth amser o\u2019r neilltu i weithio yn ddiwyd dros y Blaid adeg etholiad."}, {"text_idx": "#000002", "text": "Rwy\u2019n byw yn Aberystwyth, Ceredigion, sedd fydd yn faes brwydr galed a brwd rhwng y Blaid a\u2019r Democratiaid Rhyddfrydol. Yn draddodiadol sedd Ryddfrydol yw Ceredigion a\u2019r Rhyddfrydwr mawr olaf i gynrychioli\u2019r sedd yn San Steffan oedd Geraint Howells, gwr bonheddig ac os nad oedd yn Genedlaetholwr politicaidd roedd yn sicr yn Wladgarwr brwd ac fe gefnogodd ddatganoli yn 1997. Fodd bynnag profodd ganlyniad Ceredigion (a Gogledd Penfro bryd hynny) yn etholiad cyffredinol 1992 yn \u2018shock result\u2019 dros Gymru. Mae atgofion gan fy rhieni o hen ffrindiau coleg yn ffonio wedi i\u2019r blychau gau ar noson yr etholiad yn holi os oes sail i\u2019r honiad \u201cfod gobaith yng Ngheredigion\u201d eu hateb oedd \u201cna, dwi ddim yn meddwl yn anffodus.\u201d Ond er mawr syndod a llawenydd i fy rhieni neidiodd y Blaid, gyda\u2019i hymgeisydd Cynog Dafis, o\u2019r pedwerydd safle i\u2019r cyntaf gan guro y Bonheddwr poblogaidd Geraint Howells gyda mwyafrif sylweddol o dros 3,000. Wele y newid ym mhleidlais y Blaid yng Ngheredigion yn arwain fyny, ac yn cynnwys, 1992:"}, {"text_idx": "#000003", "text": "Collodd y Rhyddfrydwyr bob momentwm ac yn 1997 methiant trychinebus oedd eu hymgais i ail ennill y sedd \u2013 roedd hyn yn rhannol oherwydd y buzz ynghylch y Blaid Lafur yn 1997 \u2013 \u2018things can only get better\u2019 \u2013 perfformiodd Llafur yn well na\u2019r arfer yng Ngeredigion yn 1997 a gellid casglu mae\u2019r Rhyddfrydwyr fu ar eu colled ac nid y Blaid. Rhwng 1997 a 2003 mynd o nerth i nerth y gwnaeth Plaid Cymru gyda Cynog Dafis yn ennill pleidlais bersonol gref drwy gael ei weld fel deiliad mantell Geraint Howells. Wele y canlyniadau rhwng 1997 a 2003 (sydd yn cynnwys dwy etholiad Cynulliad Cenedlaethol yn 1999 a 2003 yn ogystal ac Is-Etholiad yn 2000, noder hefyd fod canlyniad y rhyddfrydwyr yn 1999 yn cynnwys eu nifer nhw+yr ymgeisydd annibynnol y credaf i oedd yn dwyn cefnogaeth Rhyddfrydwyr traddodiadol yn ogystal):"}, {"text_idx": "#000004", "text": "Ond wrth gwrs daeth Etholiad 2005 a tipyn o sioc i Bleidwyr Ceredigion. Roeddem ni wedi syrthio i\u2019r trap o feddwl fod Ceredigion bellach yn sedd saff i\u2019r Blaid. Yn amlwg toedd hi ddim ac fe gollodd Seimon Thomas y sedd yn o\u0302l i\u2019r Rhyddfrydwyr o 219 o bleidleisiau yn unig, wele y swing cafodd y Rhyddfrydwyr rhwng 2001 a 2005 yn y graff isod (yn dangos y swing mewn canran rhwng 2001 a 2005):"}, {"text_idx": "#000005", "text": "Yn hollol fecanyddol (fe ddof at beth ddigwyddith go iawn mewn munud) petae yr un swing a ddigwyddodd rhwng 2001 a 2005 i ddigwydd rhwng etholiad 2003 a 2007 dyma fyddai\u2019r canlyniad yn seiliedig ar turn out ychydig yn uwch na 2003 sef 30,000 o etholwyr (ymgyrchu mwy gweledol a pynciau mawr lleol fel cau ysbytai yn debygol o ddod a mwy allan i bleidleisio yng Ngheredigion) a\u2019r newid canrannau fel a ganlyn: Plaid -2.4, Rhyddfrydwyr +9.6, Llafur -3.3, Ceidwadwyr -7.1:"}, {"text_idx": "#000006", "text": "Fel y gwelwch chi os y digwydda swing 2005 yn 2007 yna fe fyddai\u2019r Blaid yn dal ar y sedd a hynny gyda mwyafrif o 1,740. Ac a bod yn hollol deg re-run o 2005 fyddai y \u2018worst case senario\u2019 i\u2019r Blaid yn 2007. Os ydy\u2019r Blaid dal i ddal ar y sedd gyda\u2019r \u2018worst case senario\u2019 yna mae pethau\u2019n edrych yn reit addawol i\u2019r Blaid."}, {"text_idx": "#000007", "text": "Ond dwi ddim yn meddwl y bydd 2007 yn re-run unfath o\u2019r hyn ddigwyddodd yn 2005 am y rhesymau canlynol:"}, {"text_idx": "#000008", "text": "1. Plaid Cymru wedi dysgu gwers ac felly ag ymgyrch gref broffesiynol eleni2. Plaid Cymru, yn ystadegol, yn gwneud yn well na\u2019r pleidiau Prydeinig yn etholiadau Caerdydd a\u2019r pleidiau Prydeinig yn draddodiadol yn gwneud yn well na\u2019r Blaid yn etholiadau Llundain. Y fantais yn 2007 gyda\u2019r Blaid felly.3. O gymhathu ystadegau 2005 i un 2007 dim ond 780 o bleidleisiau bydda\u2019i Ceidwadwyr yn cael \u2013 mae hyn yn amlwg yn gam-arweiniol oherwydd disgwylir i\u2019r Ceidwadwyr wneud yn rhesymol gan eu bod nhw ag ymgeisydd cryf ac hefyd fod y Ceidwadwyr yn gyffredinol mewn cyfnod o fis-mel gyda Cameron fel arweinydd \u2013 y Rhyddfrydwyr yn fwy tebygol o golli pleidleisiau i\u2019r Ceidwadwyr na Plaid.4. Hefyd Elin Jones yn ymgeisydd cryfach a mwy addas i Geredigion nag yr oedd Seimon Thomas dros y Blaid."}, {"text_idx": "#000009", "text": "Felly fel casgliad dwi\u2019n meddwl gallaf ddweud yn reit addawol y bydd Elin Jones a Phlaid Cymru yn cadw\u2019r sedd er y bydd hi\u2019n reit agos ar y noson \u2013 mae\u2019r ystadegau a ffactorau eraill yn dangos fod Elin yn debygol o ddal gafael er y caiff ei mwyafrif ei docio ryw ychydig."}, {"text_idx": "#000012", "text": "Newydd dod ar draws dy flog, Rhys. Ffantastig. Rwy\u2019n meddwl bod gennym ni lot mewn gyffredin o ran diddordebau."}, {"text_idx": "#000013", "text": "Yn cyn-Gristion a sydd wedi troi tuag at Undodiaeth gan na allaf cymodi gyda neges ganolog y Groes."}, {"text_idx": "#000014", "text": "Hefyd yn gyn-bleidiwr brwd sydd wedi magu diddordeb mewn Rhyddfrydiaeth ers 9/11/2001."}, {"text_idx": "#000015", "text": "Yn tybio bydd Regional & Federal Studies 16/3 (2006) o ddiddordeb i ti? mwynha!"}]